Citroën 2CV

Citroën 2CV je malý osobný alebo nákladný automobil, ktorý vyrábala francúzska automobilka Citroën v rokoch 1948 až 1990. Automobil vznikol na základe požiadaviek malého, robustného, lacného, ľahko servisovateľného a pohodlného vozidla. Za 42 rokov produkcie sa vyrobilo 3 872 583 kusov typu 2CV a 1 246 306 kusov fourgonettes (nákladná verzia), spolu: 5 118 889 kusov. Platforma podvozku 2CV sa používala aj v mnohých iných modeloch, napríklad Ami, Dyane, Acadiane, Méhari. Celková produkcia 2CV platformy tak dosiahla 8 756 688 kusov. Názov 2CV je z francúzskeho "deux chevaux" (dva kone). Popularitu mu priniesla hlavne jeho dostupnosť a kvalita, v 60. rokoch stál len polovicu toho, čo jeho konkurent Volkswagen Beetle. Automobil je u nás prezývaný kačica alebo kačka (kvôli mäkkému pruženiu sa automobil na nerovnostiach pohupoval ako kačica). Produkcia skončila presne o 15:00 v piatok, 27. júla 1990. Automobil sa zúčastnil výpravy do Číny v roku 1970.

Vznik 
Citroën 2CV mal byť pre Francúzsko to isté, čo pre Ameriku Ford model T. V roku 1935 tak vznikol projekt TPV (Toute Petite Voiture — "Veľmi malé vozidlo"). Zadanie bolo vytvoriť "dáždnik na štyroch kolesách", malý lacný a robustný automobil pre farmárov a bežných ľudí na cestu na farmu, s možnosťou odviezť náklad do 50 kg a pružením tak mäkkým, aby sa nerozbili vajíčka prepravované z farmy. Popritom všetkom automobil nemal spotrebovať viac ako 3 l paliva na 100 km.

 V roku 1937 bolo vyrobených 20 prototypov, ktoré boli testované. Orientáciu na cenu bolo vidieť, tenká plechová karoséria bola posadená na oceľovom ráme. Vpredu bol umiestnený (kvôli cene) len jeden svetlomet. Zadné sedadlá tvorila zavesená sieť hammak.
 V roku 1939 bola výroba pripravená, 250 kusov bolo vyrobených pre homologizáciu a boli vytlačené reklamné prospekty nového Citroënu 2CV. Po invázii Nemecka do Francúzska bol vývoj a výroba zastavená. Počas vojny odmietol Boulanger spolupracovať s Nemcami. Gestapom bol označený za nepriateľa ríše. Michelin (hlavný akcionár spoločnosti Citroën) sa rozhodol ukryť projekt TPV pred Nemcami a prototypy boli zakopané na tajných miestach. Nemci museli prísť s vlastným projektom lacného auta pre každého, vznikol tak vzhľadovo podobný VW Chrobák. V roku 1994 boli objavené 3 z originálnych prototypov v stajni. Pôvodné TPV sa mali vyrábať z hliníka, no počas vojny sa vývojári obávali nedostatku materiálov a tak došlo k voľbe dostupnejšej ocele.
 Povojnové Francúzsko malo nedostatok zdrojov, hlavne palív, automobily boli ťahané koňmi, niektoré automobily jazdili na plyn, uložený v tlakových nádržiach, výroba sa tak posunula aj napriek koncu okupácie.
 V roku 1948 predstavil Citroën model 2CV v novej podobe. Pred započatím výroby pribudol ešte elektrický štartér. Bol k dispozícií v jednej farbe - v šedej. Citroën 2CV sa stal hviezdou v najnižšom segmente. Čakací poradovník bol 3 roky, to spôsobilo, že jazdený 2CV bol drahší ako nový, kupujúci nemusel totiž čakať.
 V roku 1951 bol uvedený úžitkový model "fourgonette". Mal priestrannú zadnú nákladnú časť s dverami podobne ako dnešné dodávky a VANy. Verzia fourgonette weekend mala odnímateľné zadné sedadlá a kryty okien, bolo tak možné auto využívať cez pracovný deň ako dodávku a cez víkend ako rodinný automobil.

Podvozok  
Bol navrhnutý konštruktérom Marcel Chinon. Vyznačoval sa mäkkosťou. 2CV využíval v základe 4 nezávislé ramená, ktoré boli spojené s horizontálne uloženými piestami po stranách rámu. Piesty mali dve pružiny, jednu pre každé koleso.

4x4 
V rokoch 1958 až 1971 sa vyrábal model Sahara s náhonom 4x4. Sahara mala 2 motory, pre každú nápravu jeden. Konštrukcia bola robustnejšia a v sérií dostala širšie pneumatiky s vyšším dezénom. Dosahovala rýchlosť 100 km/h a spotrebu 9 l na 100 km. Jej odvodeninou a nástupcom bol Citroën Méhari.

Modely 
 2 CV Type A 1949-1959
 2 CV Type AZ 1955-1960
 2 CV Type AZL 1957-1961
 2 CV Type AZLM 1958-1961
 2 CV Sahara AW 1958-1961
 2 CV Type AZL, AZLM 1962 nový motor
 2 CV Sahara 1962-1967
 2 CV Type AZA, AZAM 1963-1969
 2 CV4 1970-1979
 2 CV6 1970-1979 33k verzia
 2 CV6 1979-1990 29k verzia

Motory

Výpravy 
Citroën využíval na propagáciu výpravy, aby dokázal výdrž a kvalitu automobilov. Najslávnejšími boli žltá cesta do Číny a čierna cesta, kedy Citroën ako prvý prešiel automobilom skrz Afriku. Výpravy modelu 2CV:
 1970: Paríž – Kábul: 1 300 mladých ľudí, 500 áut 2CV, 16 500 km do Afganistanu a spať
 1971: Paríž – Persepolis: 500 áut 2CV 13 500 km do Iránu a spať
 1973: Raid Afrique, 60 áut 2CV 8 000 km z Abidžanu do Tunisu

Galéria

Iné projekty

Externé odkazy 
 Databáza modelu 2CV a jeho odvodenín (po anglicky)
 Citroën 2CV Club CZ
 Citroën 2CV - Klub Louny
 Citroën 2 CV Club SK
 Citroën Club CZ/SK

Zdroj 

2CV
Automobily s predným náhonom
Sedany
Malé automobily